Dôvodová   správa

Všeobecná časť
Návrh zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení  niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov v znení neskorších predpisov (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2008.
Podľa bodu 3.2 Programového vyhlásenia vlády Slovenskej republiky sa mal vypracovať návrh nového zákona o štátnej službe a zákona o verejnej službe. V prvej etape sa však predkladá len návrh novely zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a novela zákona č. 552/22003 Z. z. o výkone práce vo verejnom záujme najmä z dôvodu, že predpokladané úpravy v návrhu nového zákona o verejnej službe, ktoré mali byť navrhnuté vo väzbe na nový zákon o pedagogických zamestnancoch, sa pre posun legislatívnej prípravy zákona o pedagogických zamestnancoch nemohli realizovať (účinnosť zákona o pedagogických zamestnancoch sa navrhuje od 1. septembra 2009). Zároveň v etape prípravy návrhu nebol jednotný názor sociálnych partnerov, či zákon o verejnej službe má upravovať aj odmeňovanie zdravotníckych zamestnancov zmluvných zdravotníckych zariadení, ktorých zriaďovateľom je Ministerstvo zdravotníctva Slovenskej republiky, obce a vyššie územné celky. Z tohto dôvodu bola v prvej etape pripravená novela zákona o odmeňovaní niektorých zamestnancov pri výkone práce vo verejnom záujme a novela zákona č. 552/22003 Z. z. o výkone práce vo verejnom záujme, ako osobitné právne predpisy. V druhej etape pripraví Ministerstvo práce, sociálnych vecí a rodiny v spolupráci so zainteresovanými rezortmi nový spoločný zákon pre verejnú službu, ktorý bude obsahovať špecifiká pre štátneho zamestnanca.
V predloženom návrhu sa upravuje zaokrúhľovanie pri prepočte zo slovenskej meny na menu euro, navrhujú sa niektoré nové inštitúty a upravuje sa znenie niektorých ustanovení. Návrhom sa rozširuje pôsobnosť tohto zákona aj na zamestnanca, ktorý je samostatným divadelným umelcom, divadelný umelcom v zbore, v orchestri alebo inom umeleckom zoskupení  alebo ktorý je ďalším umeleckým zamestnancom u zamestnávateľa, ktorý je zriadený Ministerstvom kultúry Slovenskej republiky, obcou alebo vyšším územným celkom (ďalej len „umelecký zamestnanec“). Vo väzbe na nový zákon o sociálnych službách a novelu zákona              č. 305/2005 Z. z. o  sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov sa navrhuje, aby osobitná stupnica  platových taríf v prílohe č. 4 zákona o odmeňovaní sa uplatňovala aj na zamestnancov, ktorí vykonávajú odborné pracovné činnosti z oblasti sociálnej práce a psychológie v zariadeniach sociálnych služieb a v zariadeniach sociálnoprávnej ochrane detí a o sociálnej kurately. Navrhuje sa, aby osobitná stupnica  platových taríf v prílohe č. 4 zákona o odmeňovaní sa uplatňovala aj na určovanie tarifného platu umeleckých zamestnancov. 
Navrhuje sa zvýšiť tarifný plat vybranému okruhu zamestnancov Úradu vlády Slovenskej republiky a zamestnancov štátnej rozpočtovej organizácie zriadenej Úradom vlády Slovenskej republiky o 20 %. 
V súvislosti s prechodom na euro sa navrhuje spôsob zaokrúhľovania jednotlivých zložiek platu. V súlade so zákonom č. 659/2007 Z. z. o zavedení meny euro a o zmene a doplnení niektorých zákonov sa platové náležitosti zaokrúhľujú nahor, v prospech zamestnanca. Zložky platu, ktoré sa poskytujú v mesačných sumách, sa v súčasnosti zaokrúhľujú na celé desiatky korún nahor. Vzhľadom na to sa navrhuje zaokrúhľovať tieto zložky platu na 50 eurocentov nahor. 
Hodinová sadzba funkčného platu, ktorá je základňou na výpočet tzv. hodinových príplatkov, sa navrhuje zaokrúhľovať na štyri desatinné miesta nahor. Výsledná suma príplatku v závislosti od počtu odpracovaných hodín sa zaokrúhli na najbližší eurocent nahor.
Pomerné časti jednotlivých zložiek platu (napr. ak sa zamestnanec dohodne so zamestnávateľom na kratšom pracovnom čase, ak zamestnanec v mesiaci neodpracuje plný fond pracovného času) sa zaokrúhlia na najbližší eurocent nahor.
Vo väzbe na menu euro sa upravuje poskytovanie zahraničného funkčného platu a zahraničného príspevku.  
K návrhu zákona sú pripojené stupnice platových taríf (príloha č. 3, 4, 5 a 7), v ktorých sú platové tarify v sumách v súčasnosti uplatňované podľa Nariadenia vlády Slovenskej republiky č. 630/2007 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme  prepočítané konverzným kurzom na eurá.  Pretože kolektívne vyjednávanie na účely uzatvorenia Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona o odmeňovaní na rok 2009 nie je ukončené a nie je známe percento, o ktoré sa zvýšia platové tarify, nebolo možné priložiť stupnice so zvýšenými platovými tarifami. 
V súvislosti s navrhovanými zmenami v návrhu zákona (napr. § 23 – objektivizovaný platový koeficient, § 11 – platová kompenzácia za sťažený výkon práce) sa v článku II navrhuje novelizovať zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov.
Návrh zákona je v súlade s Ústavou Slovenskej republiky a ďalšími všeobecne záväznými právnymi predpismi, medzinárodnými zmluvami, s právom Európskych spoločenstiev a s právom Európskej únie.
Navrhované úpravy ustanovení, v ktorých sa upravuje mena v slovenských korunách na menu v eurách, sú spracované v súlade s ustanoveniami zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov (generálny zákon). 
Návrh zákona nebude mať vplyv na zamestnanosť, tvorbu pracovných miest, hospodárenie podnikateľskej sféry,  obyvateľstvo, ani vplyv na životné prostredie. Navrhuje sa ustanoviť niektoré nové platové inštitúty (napr. osobitný spôsob určenia tarifného platu v rámci rozpätia platových taríf v príslušnej platovej triedy, osobný plat, výkonnostný príplatok), ktoré však majú fakultatívny charakter, preto nebudú mať vplyv na štátny rozpočet, rozpočty vyšších územných celkov a na rozpočty obcí. Ich uplatňovanie v praxi pokryje zamestnávateľ z disponibilných zdrojov finančných prostriedkov. Dopady na verejné financie sú uvedené v doložke  finančných, ekonomických, environmentálnych vplyvov,  vplyvov na zamestnanosť a podnikateľské  prostredie.
Návrh zákona bol prerokovaný  s Ministerstvom financií Slovenskej republiky, sekciou rozpočtovej politiky, ktorého stanovisko (list č. MF 22988/2008-411 zo dňa 6.8.2008) je súčasťou dôvodovej správy.